
                                                   AVIZ
asupra  propunerii legislative pentru modificarea alin.(3) al articolului 33 din Legea nr.273/2006 privind finanţele publice locale
                 În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare,  cu propunerea  legislativă pentru modificarea alin.(3) al articolului 33 din Legea nr.273/2006 privind finanţele publice locale, trimisă cu adresa nr.Pl.x.839 din 3 decembrie 2007, înregistrată cu nr. 31/1315 din 5 decembrie 2007. 
                 Senatul, în calitate de primă Cameră sesizată, a respins propunerea legislativă, în şedinţa din 27 noiembrie 2007.
                 În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională. 
                  Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  29 ianuarie 2008.


         Membrii comisiei au examinat propunerea legislativă supusă avizării, expunerea de motive, punctul de vedere al Guvernului, transmis cu adresa nr.1753 din 12.07.2007, prin care nu susţine adoptarea acestei iniţiative legislative şi  avizul favorabil al Consiliului Legislativ nr.787 din 18.06.2007.  Cu prilejul dezbaterilor membrii Comisiei au constatat că nu sunt îndeplinite prevederile art.8 din Legea nr.215/2001 administraţiei publice locale, republicată, potrivit cărora, înainte de adoptarea oricărei decizii trebuie consultate structurile asociative ale autorităţilor administraţiei publice locale.
        În urma dezbaterilor Comisia, cu majoritate de voturi (un vot împotrivă), a hotărât avizarea  negativă a propunerii legislative .

         În raport de obiectul şi conţinutul său, propunerea legislativă face parte din categoria legilor organice.

